1.OTRAIS GADA PĀRSKATS – MĒRĶIS, SAGATAVOŠANA UN PROCESS

Komisija 2016. gada 12. jūlijā pieņēma lēmumu (“lēmums par aizsardzības līmeņa pietiekamību”), kurā tā konstatēja, ka ES un ASV privātuma vairogs (“privātuma vairogs”) nodrošina pienācīgu to personas datu aizsardzības līmeni, kas no ES tiek nosūtīti ASV organizācijām. Lēmums par aizsardzības līmeņa pietiekamību jo īpaši paredz, ka Komisija veic ikgadēju visu regulējuma darbības aspektu novērtējumu. Pirmā ikgadējā pārskatīšana notika 2017. gada 18. un 19. septembrī Vašingtonā, un 2017. gada 18. oktobrī Komisija pieņēma ziņojumu Eiropas Parlamentam un Padomei, kuram pievienots Komisijas dienestu darba dokuments (SWD(2017) 344 final).

Pamatojoties uz pirmajā pārskatā izdarītajiem konstatējumiem, Komisija secināja, ka ASV turpina nodrošināt pienācīgu to personas datu aizsardzības līmeni, kurus privātuma vairoga ietvaros no Savienības nosūta organizācijām ASV. Vienlaikus Komisija uzskatīja, ka privātuma vairoga regulējuma praktisko īstenošanu varētu uzlabot, lai nodrošinātu, ka tajā noteiktās garantijas un aizsardzības pasākumi turpina darboties kā paredzēts. Tālab Komisija sniedza desmit ieteikumus.

Šis ziņojums noslēdz otro gada pārskatīšanu par privātuma vairoga darbību. Šim ziņojumam, kā arī pievienotajam dienestu darba dokumentam (SWD(2018) 497) ir tāda pati struktūra kā ziņojumam par pirmo gada pārskatu. Tie aptver visus privātuma vairoga darbības aspektus, tostarp ņemot vērā pēdējā gada norises. Komisijas novērtējuma centrālais elements bija pirmajā gada pārskatā sniegto ieteikumu īstenošana.

Otrā gada pārskata sagatavošanas gaitā Komisija apkopoja informāciju, ko sniedza attiecīgās ieinteresētās personas (jo īpaši privātuma vairoga ietvaros sertificētie uzņēmumi ar to attiecīgo arodasociāciju starpniecību un nevalstiskās organizācijas (NVO), kas aktīvi darbojas pamattiesību jomā un jo īpaši digitālo tiesību un privātuma jomā), kā arī attiecīgās regulējuma īstenošanā iesaistītās ASV iestādes.

Otrā gada pārskatīšanas sanāksme notika 2018. gada 18. un 19. oktobrī Briselē. Pārskatīšanas sanāksmi atklāja tieslietu, patērētāju un dzimumu līdztiesības komisāre Vera Jourova, ASV tirdzniecības ministrs Vilburs Ross (Wilbur Ross), Federālās tirdzniecības komisijas priekšsēdētājs Žozefs Saimons (Joseph Simons) un Eiropas Datu aizsardzības kolēģijas priekšsēdētāja Andrea Jelineka. No ES puses to vadīja Eiropas Komisijas Tiesiskuma un patērētāju ģenerāldirektorāta pārstāvji. ES delegācijā bija arī septiņi pārstāvji, kurus norīkoja Eiropas Datu aizsardzības kolēģija (neatkarīga struktūra, kas apvieno ES dalībvalstu datu aizsardzības iestāžu pārstāvjus un Eiropas Datu aizsardzības uzraudzītāju).

No ASV puses pārskatīšanā piedalījās pārstāvji no Tirdzniecības ministrijas, Valsts departamenta, Federālās tirdzniecības komisijas, Transporta ministrijas, Nacionālās izlūkošanas direktora biroja, Tieslietu ministrijas un Privātuma un pilsonisko brīvību pārraudzības padomes pārstāvji, kā arī ombuda pienākumu izpildītājs un Izlūkdienesta ģenerālinspektors. Turklāt attiecīgās pārskatīšanas gaitā informāciju sniedza arī pārstāvji no organizācijas, kas piedāvā neatkarīgu strīdu izšķiršanas pakalpojumus privātuma vairoga ietvaros, un Amerikas Šķīrējtiesu asociācija. Visbeidzot, pārskatīšanas gaitā informāciju par to, kā uzņēmumi ievēro regulējuma prasības, sniedza arī privātuma vairoga ietvaros sertificētie uzņēmumi.

Komisijas konstatējumiem ir izmantots arī Komisijas veikts pētījums un publiski pieejami materiāli, piemēram, tiesu lēmumi, attiecīgo ASV iestāžu īstenošanas noteikumi un procedūras, nevalstisko organizāciju ziņojumi un pētījumi, privātuma vairoga ietvaros sertificētu uzņēmumu izdoti pārredzamības ziņojumi, neatkarīgu tiesību aizsardzības mehānismu gada ziņojumi, kā arī plašsaziņas līdzekļu ziņojumi.

Šā gada pārskatīšana notika, ņemot vērā problēmas datu privātuma jomā, kurām ir aizvien lielāks globāls mērogs, par ko liecina Facebook / Cambridge Analytica lieta. Gan ES, gan ASV apzinās līdzīgās problēmas, ar kurām tās saskaras personas datu aizsardzības jomā. Pārskatīšanas gaitā abas puses uzsvēra nepieciešamību risināt šādus personas datu ļaunprātīgas izmantošanas gadījumus, tai skaitā ES datu aizsardzības iestādēm un ASV Federālās tirdzniecības komisijai īstenojot aktīvas izpildes darbības.

Tāpat Komisijas ziņojums atspoguļo notiekošās debates par federālajiem tiesību aktiem attiecībā uz privātumu ASV. Ilgtermiņa konverģence starp abām sistēmām nostiprinātu pamatus, uz kuriem balstās privātuma vairoga regulējums.

2.KONSTATĒJUMI UN SECINĀJUMS

Otrais gada pārskats ietver gan privātuma vairoga regulējuma “komerciālos aspektus”, gan problēmas attiecībā uz valdības piekļuvi personas datiem.